Marta Jandová

**Marta Verner**, rodená **Marta Jandová** (* 13. apríl 1974, Praha), je česká speváčka známa predovšetkým z pôsobenia v nemeckej kapele Die Happy. V Česku sa vydala na sólovú dráhu.

## Životopis
Narodila sa ako dcéra Petra a Jany Jandových. Jej otec je spevák kapely Olympic. Vyštudovala strednú ekonomickú školu so zameraním na jazyky. Počas strednej školy absolvovala ročný študijný pobyt v USA, kam odišla krátko potom, čo jej v sedemnástich rokoch zomrela matka na nádorové ochorenie. O niekoľko rokov neskôr tejto chorobe podľahol aj jej starší brat Petr.

V svojich devätnástich rokoch, po neprijatí na vysokú školu, sa v Prahe zoznámila s Thorstenom Mewesom (gitaristom skupiny Die Happy) a odišla s ním pôvodne na rok do Nemecka, aby sa naučila ďalší jazyk a získala nové skúsenosti. Po niekoľkých týždňoch bývania u Thorstenových rodičov vzala, pôvodne ako koníček, voľné miesto speváčky v jeho rockovej kapele Die Happy. Medzi rokmi 1993 a 1999, predtým, ako skupina Die Happy dostala nahrávaciu zmluvu od Sony BMG v Nemecku, vystriedala niekoľko zamestnaní. Pracovala napríklad v čajovni, chodila umývať riad, roznášala letáky, pracovala ako sekretárka alebo robila ochranku na koncertoch. Po podpísaní zmluvy sa začala naplno živiť spevom. Prvý a prelomový album skupiny nesie názov *[[Supersonic Speed]]* a v Nemecku zaznamenala úspech. Spoločne s gitaristom Thorstenom, bubeníkom Jurgenom a basgitaristom Ralphom sa vydala na dráhu rockovej speváčky.

V Česku sa ako speváčka po prvýkrát predstavila v 90. rokoch, väčšinou spoločne s Petrom Jandom pri televíznych vystúpeniach. So svojou skupinou dostala možnosť ešte pred veľkým prelomom v Nemecku bez ohľadu na slávu svojho otca vystúpiť na ČT 2. S doprovodnou skupinou vystúpila v roku 1998 na ankete Český slavík. Pre niektorých novších fanúšikov Marty Jandovej bolo prekvapením, že prvým muzikálom v Česku nebola *Mona Lisa*, ale muzikál *Krysař* Daniela Landu v roku 1996. Už vtedy alternovala hlavnú úlohu, Agnes, s vtedajšou hviezdou Luciou Bílou.

V Nemecku žila šestnásť rokov, najprv v Ulme, potom prevažne v Hamburgu. Skúšobňa skupiny sa nachádza v Berlíne.

Do Česka sa vrátila na jar 2009. Získala hlavnú úlohu Mony Lisy v rovnomennom muzikále v Divadle Broadway. Okrem toho prijala ponuku do poroty historicky prvej série *[[Česko Slovenská SuperStar|Česko Slovenskej SuperStar]]*, kde ju diváci zvolili nejsympatickejším porotcom ročníka.

V roku 2010 sa objavila v hlavnej ženskej úlohe Dorotky v muzikále *Kat Mydlář*, v roli Evelíny v muzikále *Baron Prášil* a v roli Soni v muzikále *Ať žije rokenrol*. V tomto roku tiež zasadla v porote nemeckej speváckej súťaže *PopStars* a na nemeckej televízii ZDF moderovala raz týždenne svoju vlastnú hudobnú reláciu s názvom *NeoMusic: Wanted*, ktorej hlavnou doménou bola naživo hraná hudba.

V roku 2012 sa začal vysielať seriál *[[Gympl s (r)učením omezeným]]*, kde si Jandová zahrala rolu učiteľky Jany „Džajny“ Pelnerovej. Táto rola bola medzi divákmi veľmi obľúbená a vďaka tomuto seriálu sa stali z Marty Jandovej a Ondřeja Brzobohatého skvelí priatelia. Ďalej bola Jandová k videniu v jednej epizóde seriálu *[[Doktoři z Počátků]]* a *[[Ordinace v růžové zahradě]]*.

Nasledovala ponuka na účasť v porote šou *[[The Voice Česko Slovensko|Hlas Česko Slovenska]]*. Spolu s Jandovou v porote bola Dara Rolins, Josef Vojtek, Majk Spirit a Michal David.

Jedným z jej najobľúbenejších projektov vedľa svojej skupiny Die Happy sa stala Rocksymphony s filharmóniou Bohuslava Martinů v Zlíne. Od roku 2014 sa vystúpenia s veľkým úspechom opakujú. V roku 2018 projekt pokračuje svojou druhou časťou Rocksymphony 2. Jej hudobným partnerom je Václav Noid Bárta.

Jandová bola na začiatku roka 2015 vybraná Českou televíziou (samozrejme na žiadosť divákov), aby spolu s Václavom Noidom Bártom reprezentovala Česko na Eurovision Song Contest 2015 vo Viedni. Tu zaznela balada „Hope Never Dies“, s ktorou Marta a Václav dopadli lepšie ako všetky doterajšie české delegácie. Jandová robila v roku 2015 porotkyňu v *[[Česko Slovenská SuperStar|Česko Slovenskej SuperStar]]*.

Rokom 2018 Jandovú sprevádzali 25. narodeniny jej nemeckej skupiny Die Happy, ktoré spoločne oslávili akustickým turné po Nemecku. Posledný koncert sa konal v Prahe na konci októbra. Medzi tým zasadla po prvýkrát v porote šou *[[Česko Slovensko má talent]]*. Na jeseň si konečne splnila svoj sen a vydala svoj prvý autorský sólový album s názvom *Barvy*.

## Osobný život
Prvým manželom Marty Jandovej bol Thorsten Mewes (gitarista skupiny Die Happy), s ktorým sa po 5 rokoch manželstva rozviedla. Po rozvode naviazala vzťah s iným členom skupiny, basgitaristom Ralphom Riekerom. Neskôr bol jej partnerom popový spevák Sasha a Viktor Mráz.

V súčasnosti žije s manželom Miroslavom Vernerom, ktorý pracuje ako gynekológ. Dňa 7. augusta 2013 sa im narodila dcéra Marie.

Kvôli pôsobeniu v zahraničí prijala Jandová aj s dcérou neprechýlenú verziu priezviska.

## Diskografia
* 2018 – *Barvy LP* – prvý autorský sólový album

## Hudobná spolupráca
* 1999 – Project KAIN gitaristu Jiřího Urbana a basgitaristu Zdeněka Kuba z Arakainu – skladba „Zavřu oči“
* 2001 – „Kalter Glanz“ a „Gewissen“ so skupinou Letzte Instanz
* 2005 – „Wie Weit“ (anglická verzia „How far“) so skupinou Apocalyptica (Bundesvision Song Contest – 5. miesto)
* 2005 – „Horizont“ so skupinou In Extremo
* 2005 – „Lena“ so skupinou BAP
* 2006 – „Undivided“ so skupinou Dog eat Dog
* 2006 – skladba „Zeichen der Zeit – Ein weiterer Morgen“ – hudobný projekt, na ktorom spolupracovalo veľa kresťanských nemeckých popových hudobníkov
* 2007 – „Träumst Du“ (anglická verzia „Dream here with me“) so skupinou Oomph! (Bundesvision Song Contest – 1. miesto)
* 2008 – „Sing dein Leben – Mädchen checken das“ skladba k nemeckej kampani
* 2008 – „Dotyky slávy“ – duet s otcom Petrom Jandom
* 2010 – „Halt Dich an mir fest“ so skupinou Revolverheld
* 2011 – „Káva a sex“, duet s Markom Ztraceným
* 2012 – „I got to know“ s českou skupinou Clou
* 2012 – „Otvorím Ťa dokorán“ so slovenskou skupinou Desmod
* 2012 – „Santa Superstar“ – singel z muzikálu *Vánoční zázrak*, s Gabrielou Gunčíkovou
* 2012 – nová verzia skladby Peciho Uherčíka (Fero Griglák, Dušan Hájek, Petr Janda, Václav Neckář, Jan Neckář, Pavol Hammel, Jožo Ráž, Aleš Brichta, Peter Cmorik, Mário „Kuly“ Kollár a Marta Jandová)
* 2015 – Eurovision Song Contest 2015 vo Viedni. Reprezentácia Česka spolu s Václavom Noidom Bártom so skladbou „Hope Never Dies“
* 2017 – „Noc vášnivá“ – Marta Jandová a Roman Izzi Izaiáš v duete pre film *Muzzikanti*
* 2018 – „Počasí“ – ďalší duet s Markom Ztraceným
* 2018 – „Spur des Lebens“ duet so Saltatiom Mortisom
* 2018 – „Je toho moc“ duet s Ondřejom Brzobohatým
* 2019 – „Nechat vítr vát“ duet s Pavlom Calltom. Táto skladba je ako hymna pre Avon pochod 2019.

## Vedľajšie projekty
* 2009 – *[[Česko Slovenská SuperStar]]*
* 2010 – *[[Popstars]]*
* 20092010 – *zdf Neo Music* – vlastná hudobná relácia
* 2012 – *[[Gympl s (r)učením omezeným]]*
* 2014 – *[[Hlas Česko Slovenska]]*
* 2014 – Rocksymphony s filharmóniou Bohuslava Martinů v Zlíne
* 2015 – *[[Doktoři z Počátků]]*
* 2015 – *[[Eurovision Song Contest 2015]]*
* 2015 – *[[Česko Slovenská SuperStar]]*
* 2016 – *Tvoje tvář má známý hlas 2*
* 2018 – *[[Česko Slovensko má talent]]*
* 2018 – Rocksymphony 2 s filharmóniou Bohuslava Martinů v Zlíne
* 2019 – Rocksymphony s filharmoniou Bohuslava Martinů (v Zlíne, Brne, Ostrave a Prahe)
* 2020 – *[[Zlatá maska]]*

## Muzikály
* 19961997 – *Krysař*
* 20092010 – *Mona Lisa*
* 20102011 – *Baron Prášil*
* 2010 – *Ať žije rokenrol*
* 20102012 – *Kat Mydlář*
* 2012 – *Bídníci*
* 2012 – *Hamlet – The rock opera*

## Referencie


## Externé odkazy
* Oficiálna stránka (česká)
* Oficiálna stránka (nemecká)
* Oficiálna stránka Marty Jandovej na sociálnej sieti Instagram
* Oficiálna stránka Marty Jandovej na sociálnej sieti Facebook
 
## Zdroj

Kategória:České speváčky
Kategória:Česko Slovenská SuperStar
Kategória:Osobnosti z Prahy